CELEX: 32019D1798
Language: sk
Date: 2019-10-23 00:00:00
Title: Rozhodnutie Európskeho parlamentu a Rady (EÚ) 2019/1798 z 23. októbra 2019, ktorým sa vymenúva hlavný európsky prokurátor Európskej prokuratúry

28.10.2019   
               
               
                  SK
               
               
                  Úradný vestník Európskej únie
               
               
                  L 274/1
               
            
         ROZHODNUTIE EURÓPSKEHO PARLAMENTU A RADY (EÚ) 2019/1798
         zo 14. októbra 2019,
         ktorým sa vymenúva hlavný európsky prokurátor Európskej prokuratúry
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1), a najmä na jeho článok 14,
         so zreteľom na vykonávacie rozhodnutie Rady (EÚ) 2018/1696 z 13. júla 2018 o pravidlách fungovania výberovej komisie podľa článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry (2),
         so zreteľom na rozhodnutie Rady (EÚ) 2018/1275 z 18. septembra 2018, ktorým sa vymenúvajú členovia výberovej komisie stanovenej v článku 14 ods. 3 nariadenia (EÚ) 2017/1939 (3),
         so zreteľom na návrh užšieho zoznamu uchádzačov, ktorý výberová komisia vypracovala 4. februára 2019 v súlade s vykonávacím rozhodnutím (EÚ) 2018/1696 na účely vymenovania hlavného európskeho prokurátora Európskej prokuratúry,
         keďže:
         
                     (1)
                  
                  
                     Európska prokuratúra bola zriadená nariadením (EÚ) 2017/1939. Komisia je zodpovedná za zriadenie a počiatočnú administratívnu prevádzku Európskej prokuratúry až dovtedy, kým Európska prokuratúra nenadobudne schopnosť plniť svoj rozpočet.
                  
               
                     (2)
                  
                  
                     Hlavný európsky prokurátor vedie Európsku prokuratúru a organizuje jej prácu, riadi jej činnosti a prijíma rozhodnutia v súlade s nariadením (EÚ) 2017/1939 a vnútorným rokovacím poriadkom Európskej prokuratúry. Kolégium Európskej prokuratúry tvoria hlavný európsky prokurátor a jeden európsky prokurátor za každý členský štát.
                  
               
                     (3)
                  
                  
                     Európska prokuratúra má v súlade s článkom 120 ods. 2 druhým pododsekom nariadenia (EÚ) 2017/1939 prevziať plnenie úloh spojených s vyšetrovaním a trestným stíhaním vyplývajúcich pre ňu z uvedeného nariadenia v deň, ktorý sa určí rozhodnutím Komisie na návrh hlavného európskeho prokurátora po zriadení Európskej prokuratúry.
                  
               
                     (4)
                  
                  
                     Je preto potrebné vymenovať prvého hlavného európskeho prokurátora Európskej prokuratúry na základe vzájomnej dohody Európskeho parlamentu a Rady.
                  
               
                     (5)
                  
                  
                     Oznámenie o voľnom pracovnom mieste hlavného európskeho prokurátora ako dočasného zamestnanca zaradeného do platovej triedy AD 15 bolo uverejnené v Úradnom vestníku Európskej únie19. novembra 2018 (4).
                  
               
                     (6)
                  
                  
                     Vo vykonávacom rozhodnutí (EÚ) 2018/1696 sa stanovujú pravidlá fungovania výberovej komisie podľa článku 14 ods. 3 nariadenia (EÚ) 2017/1939 (ďalej len „pravidlá fungovania výberovej komisie“).
                  
               
                     (7)
                  
                  
                     V súlade s prvým odsekom pravidla VII.1 pravidiel fungovania výberovej komisie zostavila výberová komisia užší zoznam troch uchádzačov, v ktorom poskytla dôvody výberu uchádzačov do užšieho zoznamu v listoch zaslaných 4. februára 2019 Európskemu parlamentu a 14. februára 2019 Rade. Európsky parlament a Rada by mali na základe vzájomnej dohody vymenovať za hlavného európskeho prokurátora jedného z uchádzačov uvedených na užšom zozname. V súlade s druhým odsekom pravidla VII.1 pravidiel fungovania výberovej komisie určila výberová komisia poradie uchádzačov podľa ich kvalifikácie a skúseností. Toto poradie naznačuje preferenčné poradie výberovej komisie, avšak pre Európsky parlament a Radu nie je záväzné.
                  
               
                     (8)
                  
                  
                     Traja uchádzači uvedení na užšom zozname vystúpili 26. februára 2019 pred Výborom Európskeho parlamentu pre občianske slobody, spravodlivosť a vnútorné veci a pred Výborom Európskeho parlamentu pre kontrolu rozpočtu. Konferencia predsedov Európskeho parlamentu 7. marca 2019 rozhodla, že kandidátkou Európskeho parlamentu je pani Laura Codruța KÖVESI a 18. júla 2019 potvrdila túto svoju pozíciu.
                  
               
                     (9)
                  
                  
                     Výbor stálych predstaviteľov vlád členských štátov (Coreper) pristúpil 20. februára 2019 v súlade so svojim vnútorným postupom, ktorý schválil 15. februára 2019, k orientačnému hlasovaniu, aby stanovil pozíciu Rady na účely rokovaní so zástupcami Európskeho parlamentu. Po uvedených rokovaniach Coreper 19. septembra 2019 podporil vymenovanie pani Laury Codruțy KÖVESIOVEJ za hlavnú európsku prokurátorku.
                  
               
                     (10)
                  
                  
                     Hlavný európsky prokurátor Európskej prokuratúry sa má vymenovať na základe vzájomnej dohody Európskeho parlamentu a Rady na funkčné obdobie siedmich rokov, ktoré nie je obnoviteľné, a to odo dňa nadobudnutia účinnosti tohto rozhodnutia.
                  
               
                     (11)
                  
                  
                     Európsky parlament a Rada dosiahli vzájomnú dohodu o vymenovaní hlavného európskeho prokurátora po spoločných zasadnutiach rokovacích skupín, ktoré vymenovali obe tieto inštitúcie.
                  
               
                     (12)
                  
                  
                     Pri vymenovaní pani Laury Codruțy KÖVESIOVEJ obe inštitúcie posúdili príslušné zásluhy kandidátov a zohľadnili dôvody poskytnuté výberovou komisiou,
                  
               PRIJALI TOTO ROZHODNUTIE:
         
            Článok 1
            Pani Laura Codruța Kövesi sa týmto vymenúva za hlavnú európsku prokurátorku Európskej prokuratúry ako dočasná zamestnankyňa zaradená do platovej triedy AD 15 na funkčné obdobie siedmich rokov od 31. októbra 2019, ktoré nie je obnoviteľné.
         
         
            Článok 2
            Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
         
         
            V Luxemburgu 14. októbra 2019
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predsedníčka
               
               T. TUPPURAINEN
            
         
         
            (1)  Ú. v. EÚ L 283, 31.10.2017, s. 1.
         
            (2)  Ú. v. EÚ L 282, 12.11.2018, s. 8.
         
            (3)  Ú. v. EÚ L 238, 21.9.2018, s. 92.
         
            (4)  Ú. v. EÚ C 418 A, 19.11.2018, s. 1.